OBRAZLOŽENJE

U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”) Vijeće, djelujući jednoglasno na prijedlog Komisije, može bilo kojoj državi članici odobriti primjenu posebnih mjera odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.

U skladu s člankom 2. Provedbene odluke Vijeća (EU) 2019/310 Poljska je dopisom upućenim 29. travnja 2021. i evidentiranim 5. svibnja 2021. podnijela izvješće Komisiji o ukupnom učinku mjere u pogledu smanjivanja prijevara povezanih s PDV-om i utjecaja na porezne obveznike.

Dopisom evidentiranim u Komisiji 26. srpnja 2021. Poljska je zatražila odobrenje za nastavak odstupanja od članka 226. Direktive o PDV-u u odnosu na zahtjev za izdavanje računa u pogledu poreza na dodanu vrijednost (PDV) i uvođenje mehanizma obveznog razdvojenog plaćanja za isporuke robe i usluga podložnih prijevarama koje općenito obuhvaćaju mehanizam prijenosa porezne obveze i solidarnu odgovornost u Poljskoj. U skladu s člankom 395. stavkom 2. Direktive o PDV-u Komisija je dopisom od 27. listopada 2021. obavijestila druge države članice o zahtjevu Poljske. Dopisom od 28. listopada 2021. Komisija je obavijestila Poljsku da ima sve informacije potrebne za razmatranje tog zahtjeva.

1.KONTEKST PRIJEDLOGA

•Razlozi i ciljevi prijedloga

Poljska je 1. srpnja 2018. uvela dobrovoljni mehanizam razdvojenog plaćanja. Poljska je na temelju Provedbene odluke Vijeća (EU) 2019/310 uvela obvezni mehanizam razdvojenog plaćanja PDV-a za određene isporuke robe i usluga podložnih prijevari. Obvezni mehanizam razdvojenog plaćanja temelji se na istim načelima na kojima počiva dobrovoljni mehanizam razdvojenog plaćanja. Oba modela mehanizma razdvojenog plaćanja (tj. dobrovoljni i obvezni) postoje usporedno i obično se dopunjuju. To znači da se oba modela temelje na istom sustavu bankovnih računa i odnose se na transakcije među poduzećima za koje se plaćanje obavlja elektroničkim bankovnim prijenosom. Ako porezni obveznici obavljaju isporuke obuhvaćene odredbama o razdvojenom plaćanju, obvezni su uz redovni bankovni račun imati i zaseban blokirani račun za PDV. Banka će djelovati kao posrednik za razdvajanje i obavljati aktivnosti u cilju prijenosa iznosa koji je kupac platio u odgovarajuće račune dobavljača, to jest oporezivi iznos na redoviti račun trgovca; te iznos PDV-a na trgovčev blokirani račun za PDV. Sredstva na blokiranom računu za PDV u vlasništvu su poreznog obveznika. Međutim, moguće je raspolagati sredstvima samo radi plaćanja PDV-a koji se duguje poreznoj upravi ili PDV-a koji proizlazi iz računa primljenih od dobavljača. Uvođenjem obveze plaćanja PDV-a na blokirani bankovni račun dobavljača za PDV, mjerom se nastoji suzbiti porezna prijevara u obliku neplaćanja PDV-a od strane dobavljača robe i usluga koje podliježu prijevari. S obzirom da se iznos PDV-a uplaćen na zasebni račun PDV-a može upotrebljavati samo u ograničene svrhe, to jest za plaćanje PDV-a poreznoj upravi ili za plaćanje PDV-a za račune primljene od dobavljača, time se u većoj mjeri osigurava da će porezna tijela primiti cijeli iznos PDV-a koji bi porezni obveznik trebao prenijeti na državnu riznicu.

Mehanizam razdvojenog plaćanja postaje obvezan ako je na računu navedena najmanje jedna stavka čiji je ukupni bruto iznos (uključujući PDV) veći od 15 000 PLN i odnosi se na robu ili usluge podložne prijevari obuhvaćene područjem primjene mjere odstupanja navedene u Prilogu.

Te isporuke uključuju sektore gospodarstva koji obuhvaćaju robu i proizvode poput čelika, metalnog otpada, elektronike, zlata, obojenih metala, goriva i plastičnih masa, koji su prije uvođenja obveznog mehanizma razdvojenog plaćanja općenito bili obuhvaćeni mehanizmom prijenosa porezne obveze i solidarnom odgovornošću u Poljskoj (Prilog Provedbenoj odluci Vijeća (EU) 2019/310 sadržava popis sektora koji su obuhvaćeni mehanizmom razdvojenog plaćanja).

Republika Poljska napominje da se nakon stupanja na snagu takozvane nove „matrice stopa PDV-a” 1. srpnja 2020. promijenila metoda razvrstavanja robe i usluga za potrebe primjene obveznog mehanizma razdvojenog plaćanja, tako što je poljska klasifikacija robe i usluga iz 2008. (PKWiU iz 2008.) zamijenjena poljskom klasifikacijom robe i usluga iz 2015. (PKWiU iz 2015.). Prijelaz na PKWiU iz 2015. nije prouzročio nikakve promjene u području primjene robe i usluga obuhvaćenih obveznim mehanizmom razdvojenog plaćanja na temelju Odluke 2019/310. Stoga bi trebalo istaknuti da će opseg robe i usluga navedenih u Prilogu Odluci 2019/310 i dalje ostati valjan. U nekim dijelovima PKWiU-a iz 2015. izmijenjeni su samo simboli statističke klasifikacije ili uvedene uredničke izmjene naziva proizvoda i usluga u odnosu na PKWiU iz 2008., na kojem se temelji Prilog Odluci 2019/310. Međutim, to nije dovelo do nikakvih promjena u području primjene robe i usluga obuhvaćenih obveznim mehanizmom razdvojenog plaćanja. Radi pravne sigurnosti Prilog Odluci 2019/310 trebalo bi ažurirati kako bi odražavao izmjene koje su u PKWiU iz 2008. uvedene PKWiU-om iz 2015.

Mjerom odstupanja propisano je da svi računi izdani za isporuku robe i usluga među obveznicima PDV-a u okviru mehanizma razdvojenog plaćanja moraju sadržavati posebnu izjavu da se PDV plaća na dobavljačev zasebni blokirani bankovni račun za PDV.

Na temelju općih pravila koja se primjenjuju u Poljskoj, u slučaju viška pretporeza u odnosu na izlazni porez koji porezni obveznik u prijavi PDV-a navede kao iznos za povrat PDV-a, takav se povrat obično izvršava u roku od 60 dana na redovni račun poreznog obveznika. Kako bi se smanjili učinci modela razdvojenog plaćanja na novčane tokove trgovaca, Poljska predviđa brži postupak za povrat viška pretporeza. Na zahtjev poreznog obveznika povrat će se isplaćivati u roku od 25 dana. Međutim, prema informacijama koje je dostavila Poljska, takvi se zahtjevi obrađuju u mnogo kraćem razdoblju (s obzirom da proizlaze iz procjene obveznog mehanizma razdvojenog plaćanja, odluke o zahtjevima za oslobađanje sredstava tijekom prosinca 2020. donosile su se za manje od 16 dana).

Stajalište je Poljske da troškovi upravljanja sustavom razdvojenog plaćanja ne bi trebali biti znatni i uglavnom će biti povezani s provedbom sustava, njegovim servisiranjem i vođenjem bankovnih računa. Obvezni mehanizam razdvojenog plaćanja jedan je od ključnih elemenata dopunskih mjera usmjerenih na smanjenje prijevara povezanih s PDV-om i modernizaciju poljskog poreznog sustava, koje je Poljska uvela posljednjih godina.

S obzirom na prethodno navedeno, Komisija smatra da obvezni mehanizam razdvojenog plaćanja za isporuke robe i usluga podložnih prijevari i navedenih u Prilogu, može dovesti do djelotvornih rezultata u borbi protiv poreznih prijevara. Stoga se predlaže da se to odstupanje odobri od 1. ožujka 2022. do 28. veljače 2025.

•Dosljednost s postojećim odredbama politike u određenom području